Mayweather pak YouTuber in bokskryt | Netwerk24
Francois van Coke en Derick Hougaard se vertoongeveg die afgelope naweek kan seker deur plaaslike volgelinge van bekendes en hul streke as 'n tipe voorloper vir die naweek se kragmeting tussen Floyd Mayweather en Logan Paul beskou word.
Mayweather, een van die beste boksers van alle tye, het om die een of ander duistere rede besluit om Sondag in Miami in 'n vertoongeveg teen die YouTuber Logan Paul te boks.
Paul het hom vir maande gekoggel en Mayweather het eindelik ingegee.
Hierdie twee ouens praat meer nonsens in een gesprek as wat die meeste mense in 'n week kan. Floyd Mayweather en Logan Paul. Foto: Getty Images
"Dis nie 'n vertoongeveg nie. Dis 'n geveg oor agt rondes van drie minute elk. Ek gaan hom uitslaan en dan gaan ek hom nie 'n herontmoeting gee nie. Hy weet nie saam met wie hy in die kryt klim nie," het Paul aan Boxing Scene gesê.
Carl Frocht, 'n voormalige supermiddelgewig-wêreldkampioen, sê Mayweather behoort "veels te goed" vir Paul te wees.
"Maar dis opwindend, want Logan Paul is so groot. Mayweather boks al vir so lank nie meer nie en 'n mens wonder of hy nie sy beeld gaan skade berokken nie as hy dalk teen 'n YouTuber gaan staan en verloor." – SkySports